দাড়িভিটে গুলিবিদ্ধ হয়ে দুই ছাত্রের মৃত্যুর ঘটনার সিবিআই তদন্ত, গুলি চালানোর ঘটনায় অভিযুক্ত পুলিশকর্মীদের গ্রেফতার ও দলের ধৃত নেতা ও কর্মীদের নিঃশর্ত মুক্তির দাবিতে আন্দোলনে নামল বিজেপি। শুক্রবার থেকে বিজেপির ১০০ জন নেতা ও কর্মী রায়গঞ্জের মহাত্মা গাঁধী রোড এলাকায় দলের জেলা কার্যালয়ের সামনে মঞ্চ বেঁধে রিলে অনশন শুরু করেছেন। বিজেপির দাবি, আগামী ৫ অক্টোবর পর্যন্ত রিলে অনশনের কর্মসূচি চালু রাখা হবে। ওই সময়ের মধ্যে দলের দাবি পূরণের ব্যাপারে পুলিশ ও প্রশাসন কোনও পদক্ষেপ না করলে পরবর্তীতে জেলাজুড়ে একটানা আন্দোলনে নামা হবে। অন্য দিকে, একই দাবিতে এদিন রায়গঞ্জ, কালিয়াগঞ্জ এবং ইসলামপুরে বিক্ষোভ দেখান বিজেপির যুব সংগঠন যুব মোর্চার সদস্যরা। এসপি সুমিত কুমারের দাবি, দাড়িভিটে গুলিবিদ্ধ হয়ে দু’জনের মৃত্যুর ঘটনায় তদন্ত করছে  সিআইডি। পুলিশের গুলিতে তাঁদের মৃত্যু হয়নি। পাশাপাশি পুলিশ আইন মেনেই সরকারি সম্পত্তি নষ্ট, পুলিশকে মারধর-সহ বিভিন্ন মামলায় অভিযুক্তদের গ্রেফতার করেছে। বিজেপি ও যুব মোর্চার অভিযোগ, দাড়িভিটে পুলিশের গুলিতেই দু’জনের মৃত্যু হয়। গত বৃহস্পতিবার সিআইডিকে তদন্তের দায়িত্ব দেওয়া হয়েছে। কিন্তু বিজেপি চায় সিবিআই তদন্ত। বিজেপির জেলা সাধারণ সম্পাদক বিশ্বজিৎ লাহিড়ির দাবি, ‘‘সিআইডি রাজ্য সরকারের অধীনে। তাই রাজ্যের ভাবমূর্তি রক্ষা করতে তারা পুলিশকে বাঁচানোর চেষ্টা করবে। মুখ্যমন্ত্রী বিজেপি ও আরএসএসকে দায়ী করেছেন। তাই সিআইডি তদন্তে বিজেপি ও আরএসএসকে ফাঁসানো হবে।’’  জেলা তৃণমূল সভাপতি অমল আচার্যের দাবি, ‘‘সরকারের উপর চাপ সৃষ্টি করে দু’জনের মৃত্যু ও জেলা জুড়ে গন্ডগোলের ঘটনায় দল ও আরএসএসের অভিযুক্তদের বাঁচাতে পারবে না বিজেপি।’’